Europos Parlamento rezoliucija dėl 2005 m. birželio 20 d. ES ir JAV aukščiausio lygio susitikimo Vašingtone sėkmės užtikrinimo



Oficialusis leidinys 124 E , 15/05/2006 p. 0556 - 0559



P6_TA(2005)0238 Transatlantiniai santykiai Europos Parlamento rezoliucija dėl 2005 m. birželio 20 d. ES ir JAV aukščiausio lygio susitikimo Vašingtone sėkmės užtikrinimo Europos Parlamentas, - atsižvelgdamas į 1990 m. Transatlantinę deklaraciją dėl ES ir JAV santykių ir 1995 m. Naująją transatlantinę darbotvarkę, - atsižvelgdamas į 2004 m. gruodžio 16–17 d. Briuselyje vykusio Europos Vadovų Tarybos susitikimo išvadas, ypač į skyrius "Tarptautinė tvarka, pagrįsta daugiašališkumu" ir "Darbas su partneriais", - atsižvelgdamas į savo 2004 m. balandžio 22 d. rezoliuciją dėl transatlantinės partnerystės, priimtą 2004 m. birželio 25–26 d. ES ir JAV aukščiausio lygio susitikimo Dubline [1] išvakarėse, - atsižvelgdamas į 2004 m. birželio 25–26 d. ES ir JAV aukščiausio lygio susitikimo Dubline rezultatus, - atsižvelgdamas į savo 2005 m. sausio 13 d. rezoliuciją dėl transatlantinių santykių [2], - atsižvelgdamas i savo 2001 m. gegužės 17 d. rezoliuciją dėl transatlantinio dialogo [3], 2001 m. gruodžio 13 d. rezoliuciją dėl ES teisminio bendradarbiavimo su JAV kovojant su terorizmu [4], 2002 m. gegužės 15 d. Komisijos komunikatą Tarybai dėl transatlantinės partnerystės stiprinimo: susitelkimo į strategiją ir tikslų siekimo [5], 2003 m. birželio 19 d. rezoliuciją dėl atnaujintos trečiojo tūkstantmečio transatlantinės partnerystės [6], ir į savo 2004 m. kovo 10 d. rekomendaciją Tarybai dėl Gvantaname esančių sulaikytųjų teises į nešališką teisminį bylos nagrinėjimą [7], - atsižvelgdamas į 2005 m. vasario 9 d. pateiktą JAV Kongreso Atstovų Rūmų Rezoliuciją 77 dėl transatlantinių santykių, - atsižvelgdamas į pareiškimus, padarytus po 2005 vasario 22 d. Europos Sąjungos valstybių ir vyriausybių vadovų ir JAV prezidento susitikimo Briuselyje, - atsižvelgdamas į 2005 m. gegužės 18 d. Komisijos komunikatą dėl "Glaudesnės ES ir JAV partnerystės ir atviresnės rinkos XXI a." (KOM(2005)0196), - atsižvelgdamas į 2005 m. gegužės 26 d. Tarptautinės prekybos komiteto klausymą transatlantinių ekonominių santykių tema, - atsižvelgdamas į Ekonominio bendradarbiavimo ir plėtros organizacijos pateiktą dokumentą, kuriame nustatyta prekių rinkos liberalizavimo ir kliūčių tarptautinei prekybai bei investicijoms panaikinimo nauda ("Preferenciniai prekybos susitarimai žemės ūkio ir maisto produktų rinkų srityje – Europos Sąjungos ir Jungtinių Valstijų situacija", paskelbta 2005 m. kovo mėn.), - atsižvelgdamas į Darbo tvarkos taisyklių 103 straipsnio 4 dalį, A. kadangi demokratija, žmogaus teisės ir teisinės valstybės principai, tvari ekonomika ir tvari plėtra pasirodė esančios bendros vertybės, galinčios padėti sukurti tvirtą pagrindą transatlantinei partnerystei ir Europos integracijai, kurios per pastaruosius 60 metų mūsų visuomenėms teikė stabilumą, taiką ir gerovę, B. kadangi, kaip pabrėžiama Europos saugumo strategijoje, transatlantinė partnerystė yra labai svarbi, C. kadangi nauji pavojai ir konfliktai naujoje tarptautinėje aplinkoje išbando šias vertybes ir pasiekimus tokiais būdais, kad tik glaudžiai bendradarbiaudami pagal nusistovėjusias struktūras transatlantiniai partneriai gali tikėtis sėkmės, D. kadangi Naujoji transatlantinė darbotvarkė padėjo sustiprinti transatlantinės ekonomikos integraciją ir sanglaudą, tačiau jos neužteko išspręsti didelės svarbos politikos klausimams, pvz., sprendimams dėl jėgos panaudojimo ir pasaulio tvarkos klausimams, E. kadangi atsižvelgiant į dabartinę padėtį atėjo laikas skubiai peržiūrėti 1995 m. Naują transatlantinę darbotvarkę siekiant atsižvelgti į aktualijas ir sustiprinti transatlantinius santykius darant prielaidą, kad veikla viena linkme duos daugiau naudos kiekvienam partneriui negu veikla skirtingomis, o juo labiau priešingomis, kryptimis, F. kadangi tarptautinės sutartys yra pagrindiniai elementai, padedantys pagrindą daugiašalei sistemai, ir kadangi atskirose politikos srityse, pvz., susijusiose su Tarptautiniu Baudžiamuoju Teismu ir Kioto protokolu dėl Klimato kaitos, duomenų apsaugos principu ir parama didelių civilinių lėktuvų tobulinimui, esama analizės, diagnozės ir politikos pasirinkimo skirtumų tarp ES ir JAV, G. kadangi nesikeičianti padėtis Gvantaname kelia transatlantinių santykių įtampą, H. kadangi kova su terorizmu gali būti sėkminga tik tuomet, jei bus veikiama pasitelkiant sustiprintą transatlantinę partnerystę, kuria taip pat atkreipiamas visas dėmesys į terorizmo priežastis ir į sąžiningą įsipareigojimą laikytis bei skatinti žmogaus ir pagrindines teises, duomenų apsaugos principus ir kitas pamatines vertybes, kurių pagrindu buvo sukurta partnerystė, I. kadangi ši rezoliucija yra pradinis atsakas į Komisijos neseniai pateiktą Komunikatą dėl ES ir JAV santykių, 1. džiaugiasi, kad gerėja transatlantinių santykių atmosfera, ir tai matyti iš to, kad neseniai vyriausybių ir parlamentų vadovai abiejose Atlanto pusėse nagrinėjo ir pasaulinius, ir dvišalius klausimus; mano, kad ši palanki padėtis suteiks Europos Sąjungai ir JAV puikių galimybių ateinančiais metais glaudžiai dirbti kartu, kai susiduriama su įvairiais bendrais politiniais iššūkiais; 2. pabrėžia, kad 2005 m. birželio 20 d. ES ir JAV Transatlantinio aukščiausiojo lygio susitikimo metu Vašingtone turi būti duotas naujas impulsas transatlantiniams santykiams ir taip atnaujinama Nauja transatlantinė darbotvarkė bei pakeičiama Transatlantinės partnerystės susitarimu, kuris turėtų įsigalioti nuo 2007 m.; 3. mano, kad šis Transatlantinės partnerystės susitarimas turi išplėsti dabartinę darbotvarkę politikos, ekonomikos ir saugumo sferose taip, kad partnerystės pagrindą ir toliau sudarytų politinis įsipareigojimas; mano, kad kalbant apie ekonominius santykius, kurie, kaip parodė Ekonominio bendradarbiavimo ir plėtros organizacijos neseniai atlikti tyrimai, galėtų padidinti BNP vienam žmogui Europoje 2–3 proc., turi būti nustatytos likusios transatlantinės prekybos ir investicijų kliūtys bei sukurta veiklos strategija, kuria būtų stiprinama transatlantinė rinka, su aiškiu prioritetinėms veiklos sritims skirtu kalendoriniu planu bei pradėtas tam tikrų sričių dialogas, paremsiantis procesą; 4. atkreipia dėmesį į tai, kad nauja Perdraudimo direktyva sukurs bendrą reglamentų ir priežiūros rinką; ragina JAV nutraukti diskriminaciją, nukreiptą prieš Europos įmones įvedant papildomus didelius su užstatu susijusius reikalavimus, kurie iškraipo konkurenciją JAV įmonių naudai; 5. tiki, jog platesnis tokio pobūdžio pagrindas suteiks ES ir JAV didesnę galimybę suvienyti savo jėgas, kad ir kiti visame pasaulyje paisytų esminių demokratijos, žmogaus teisių ir teisinės valstybės principų; 6. todėl džiaugiasi pirmiau minėtu 2005 m. gegužės 18 d. Komisijos komunikatu dėl glaudesnės ES ir JAV partnerystės, kuris yra pirmas svarbus žingsnis Transatlantinės partnerystės susitarimo koncepcijos link, bet kritikuoja tai, kad jame parodyta mažai drąsos; pripažįsta, kad ES ir JAV aukščiausio lygio susitikimo procesas turėtų būti svarbi vieta diskusijoms svarbiais pasaulinio lygio ir dvišaliais klausimais ir šios diskusijos turėtų suteikti santykiams esminį impulsą; 7. ragina JAV prisiimti savo atsakomybės dalį už ekonominį stabilumą vis labiau priklausomame pasaulyje ir išreiškia savo susirūpinimą dėl galimos pavojingos didelio JAV federalinio biudžeto įtakos pasaulio ekonomikai ir tarptautinių valiutų rinkų balansui; 8. pakartoja, kad neigiamai vertina ginklų eksporto embargo panaikinimą Kinijai iki to laiko, kol žymiai pagerės žmogaus teisių padėtis šioje šalyje; tiki, kad 2005 m. birželio 20 d. ES ir JAV aukščiausio lygio susitikime vertėtų sukurti aukšto lygio grupę, kuri plėtotų bendrą ES ir JAV požiūrį į importo, susijusio su technologijų perdavimu, klausimus; 9. pažymi, kad vizų politika šiuo metu išimtinai priskiriama Bendrijos kompetencijai; todėl prašo Komisijos nedelsiant pradėti derybas su JAV Administracija, kad vizų atsisakymo programa (angl. Visa Waiver Program) galiotų visiems Europos piliečiams ir kad būtų panaikinta diskriminacija, ypač nukreipta prieš naujųjų valstybių narių piliečius; 10. rekomenduoja, kad pasiūlytu Transatlantinės partnerystės susitarimu būtų sukurta vadinamoji transatlantinė "veiksmų bendrija", kuri būtų skirta bendradarbiauti regioniniu ir pasauliniu lygmeniu ir kuri bendrais veiksmais atsakytų į iššūkius šiose srityse: a) demokratijos, žmogaus teisių, teisinės valstybės principų skatinimo ir veiksmingo daugiašališkumo rėmimo, b) taikos proceso Vidurio Rytuose raidos pritariant regiono vyriausybėms bei žmonėms ir remiantis vadinamuoju "Ketverto žemėlapiu", c) pasaulio saugumo siekio bendrai peržiūrint šiuos klausimus: i) kovos su tarptautiniu terorizmu, ii) bendros strategijos kūrimo siekiant daugiašalės kovos su masinio naikinimo ginklų platinimu ir branduolinės energijos naudojimu, iii) bendro požiūrio į kitus svarbius geopolitinius veikėjus (Kiniją, Indiją, Japoniją, Lotynų Ameriką ir Rusiją) skatinimo ir plėtotės, iv) derybų dėl ginklų kontrolės ir nusiginklavimo atnaujinimo tiek daugiašaliu lygmeniu pagal JT sistemą, tiek dvišaliais pagrindais, v) greito reagavimo į staigius ir netikėtus politinius pokyčius, kokių neseniai patyrė Ukraina, Libanas ir Kirgizija, vi) aktyvaus įsipareigojimo pertvarkant JT, ypač jos Saugumo Tarybą, įskaitant pastarosios sudėtį, gerbti Saugumo Tarybos kaip institucijos teisę panaudoti jėgą sprendžiant tarptautinius konfliktus ir siekiant, kad ji veiktų efektyviau ir atsakingiau, bei didinti jos gebėjimus įgyvendinti savo sprendimus, d) transatlantinės ekonominės partnerystės stiprinimo atsižvelgiant į anksčiau minėtą Transatlantinės partnerystės susitarimą ir Transatlantinės aviacijos susitarimą bei veiksmingą Finansinės rinkos reguliavimo dialogą; 11. primena, kad daugiašalės PPO Dohos vystymosi darbotvarkės išvadoms teikiama pirmenybė kalbant apie tvarų pasaulinį augimą, kurio siekdamos ES ir JAV turi glaudžiai veikti kartu; šiam procesui, ypač kalbant apie reguliavimo sritį, yra privalomos dvišalės ES ir JAV ekonominės iniciatyvos; 12. tikisi, kad ES ir JAV aukščiausiojo lygio susitikimo metu bus gerokai pasistūmėta – prisidedant prie Tūkstantmečio vystymosi tikslų įgyvendinimo – aiškiai įsipareigojant finansuoti ir kuriant veiksmingą bendrą atsaką į naujus tarptautinius pasaulinio masto iššūkius (pvz., skurdo mažinimą, užkrečiamas ligas ir aplinkos būklės blogėjimą), ypač skatinant dialogą apie atmosferos apsaugą ir transporto priemonių išmetamus teršalus; 13. mano, kad būtina, jog abu partneriai bendradarbiaudami aptartų sudėtingus diskutuotinus politinius klausimus, pvz., Gvatanamo atvejį, arba didelius nesutarimus, kurių kyla dėl tam tikrų tarptautinių priemonių; pabrėžia, kad bendros diskusijos įmanomos visiškai suvokus vertybes, t. y. griežtai laikantis žmogaus teisių nuostatų ir ieškant veiksmingo daugiašalio veiklos būdo, nes tai yra aiškūs mūsų demokratinės veiklos skiriamieji ženklai pasauliui nuo tada, kai drauge įkūrėme Jungtinių Tautų sistemą; 14. pakartoja manąs, kad NATO turėtų tapti vieta, kurioje galima plėtoti lygiateises politines diskusijas, kurių metu būtų sutarta dėl deramos prevencijos priemonių, krizių valdymo ir karinių pajėgumų pusiausvyros; ragina šiuo tikslu palaikyti glaudesnius saugumo ryšius tarp NATO ir Europos Sąjungos; tiki, kad stipresnė ES ir JAV partnerystė tik stiprins, o ne silpnins šiuos ryšius; 15. ragina ES ir JAV aukščiausio lygio susitikimą sustiprinti Transatlantinės partnerystės parlamentinį lygmenį pertvarkant Transatlantinį įstatymų leidėjų dialogą (TLD) į Transatlantinę asamblėją, galinčią rengti įstatymų leidėjų susitikimus prieš ES ir JAV aukščiausio lygio susitikimus, kad TLD ir Naujos transatlantinės darbotvarkės dialogas taptų glaudesnis, inter alia, pradedant įgyvendinti naujas bendrai finansuojamas teisėkūros institucijų darbuotojų mainų programas ir sukuriant nedidelį TLD sekretoriatą; 16. mano, kad turi būti peržiūrėtas ir kitų su Naują transatlantine darbotvarke susijusių dialogų vaidmuo; mano, kad ypač būtina peržiūrėti Transatlantinį verslo dialogą, kad verslo atstovai įneštų indėlį sprendžiant šiuos klausimus siekiant stiprinti ekonominę partnerystę; 17. paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams ir Jungtinių Amerikos Valstijų Prezidentui bei Kongresui. [1] OL C 104 E, 2004 4 30, p. 1043. [2] Priimti tekstai, P6_TA(2005)0007. [3] OL C 34 E, 2002 2 7, p. 359. [4] OL C 177 E, 2002 7 25, p. 288. [5] OL C 180 E, 2003 7 31, p. 392. [6] OL C 69 E, 2004 3 19, p. 124. [7] OL C 102 E, 2004 4 28, p. 640. --------------------------------------------------